KOMISIJOS SPRENDIMAS
2008 m. rugsėjo 24 d.
kuriuo iš dalies keičiamas Sprendimas 2005/176/EB, nustatantis šifruotą pranešimo apie gyvūnų ligas formą ir kodus, remiantis Tarybos direktyva 82/894/EEB
(pranešta dokumentu Nr. C(2008) 5175)
(Tekstas svarbus EEE)
(2008/755/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1982 m. gruodžio 21 d. Tarybos direktyvą 82/894/EEB dėl pranešimo apie gyvūnų ligas Bendrijoje (1), ypač į jos 5 straipsnio 1 dalį,
kadangi:
(1)
Direktyva 82/894/EB susijusi su pranešimais apie I priede nurodytų gyvūnų ligų protrūkius.
(2)
Komisijos sprendime 2005/176/EB (2) nustatyta šifruota pranešimo apie gyvūnų ligas forma ir kodai, remiantis Tarybos direktyva 82/894/EEB. Šio sprendimo V priede nurodyti ligų kodai, o X/01, X/03, X/09, X/11, X/12 ir X/16 prieduose atitinkamai nurodyti Vokietijos, Italijos, Danijos, Ispanijos, Portugalijos ir Švedijos veterinarinių regionų kodai.
(3)
Direktyvos 82/894/EEB I priedo sąrašas su pakeitimais, padarytais Komisijos sprendimu 2008/650/EB (3), neseniai atnaujintas ir į jį įtrauktos Tarybos direktyvos 2006/88/EB (4) IV priedo II dalyje išvardytos tam tikros žuvų ligos, o Tešeno liga (kiaulių enterovirusinis encefalomielitas), apie kurią jau neprivaloma pranešti pagal Tarybos direktyvą 92/119/EEB (5), iš to sąrašo išbraukta.
(4)
Kad būtų galima atskirti pranešimus apie afrikinio kiaulių maro protrūkius tarp laukinių kiaulių ir šios ligos protrūkius tarp naminių kiaulių, pranešimams apie šių dviejų tipų protrūkius reikėtų suteikti skirtingus kodus.
(5)
Todėl būtina iš dalies pakeisti Sprendimo 2005/176/EB V priede pateiktą ligų kodų sąrašą.
(6)
Vokietija, Italija, Danija, Ispanija, Portugalija ir Švedija patikslino veterinarinių regionų pavadinimus ir ribas. Šių regionų patikslinimas turi įtakos Pranešimo apie gyvūnų ligas sistemai. Dėl to šioje sistemoje dabar išvardinti regionai turėtų būti pakeisti naujais. Todėl reikia atitinkamai iš dalies pakeisti Sprendimo 2005/176/EB X/01, X/03, X/09, X/11, X/12 ir X/16 priedus.
(7)
Todėl Sprendimą 2005/176/EB reikėtų atitinkamai iš dalies pakeisti.
(8)
Siekiant apsaugoti perduodamos informacijos konfidencialumą, šio sprendimo priedai neturėtų būti skelbiami Europos Sąjungos oficialiajame leidinyje.
(9)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2005/176/EB iš dalies keičiamas taip:
1)
V priedas pakeičiamas šio sprendimo I priedo tekstu.
2)
X/01 priedas pakeičiamas šio sprendimo II priedo tekstu.
3)
X/03 priedas pakeičiamas šio sprendimo III priedo tekstu.
4)
X/09 priedas pakeičiamas šio sprendimo IV priedo tekstu.
5)
X/11 priedas pakeičiamas šio sprendimo V priedo tekstu.
6)
X/12 priedas pakeičiamas šio sprendimo VI priedo tekstu.
7)
X/16 priedas pakeičiamas šio sprendimo VII priedo tekstu.
2 straipsnis
Šis sprendimas skirtas valstybėms narėms.
Priimta Briuselyje, 2008 m. rugsėjo 24 d.